**Eesti Rahva Muuseum**

**Küsimusleht nr 184**

**Õlle tegemine ja tarvitamine**

Õlu on paljude rahvaste juures olnud hinnatud jook. Eestiski on kodus õlut pruulitud õige ammu. Enamasti ei olnud õlu argipäeva-, vaid pidujook. Päriselt ei ole koduõlle valmistamine Eestis lakanud tänapäevalgi, Nii nagu muiste tehakse õlut jõuludeks-näärideks, jaanipäevaks (siis kulub see ka heinategemiseks), pulmigi peetakse, eriti maal, koduõllega. Nüüd ei tee iga mees enam ise õlut, vaid kui tarvis, siis tellitakse oskajalt, keda enamasti igas külas veel leidub.

Küsimuskava on Teile abiks andmete kogumisel õlletegemise ja tarvitamise kohta nii endisel ajal kui ka tänapäeval.

Eesti Rahva Muuseumis on andmeid varasema aja kohta, aga väga vähe alates selle sajandi 40. aastaist kuni tänapäevani. Vastuste puhul on tähtis, et Te kirjutaksite üles kõik kodumurde sõnad, mida kasutatakse õlle tegemise ja tarvitamise juures (märkida lainelise joonega). Samuti palume üles märkida ended, lausumised ja tähele­panekud, mida peeti oluliseks. Võimaluse korral märkige täpne koostis, kogused, vahekorrad jms.

1. Kellelt olete õlletegemist õppinud? Kirjeldage, kuidas see käis.
2. Kas Teie kodus/külas tehti/tehakse õlut? Kes oli/on tavaliselt õllemeister – peremees, perenaine, ükskõik kumb, keegi muu (kes?)?
3. Kas külas on õllemeister, kellelt õlut tellitakse? Kirjeldage, kelle poolt on lähteained, kuidas tasutakse töö eest.
4. Kui sageli ja mis puhul õlut tehti/tehakse? Kui suur kogus õlut tavaliselt tehti/tehakse? Kas see erines/erineb näiteks jõulu, jaanipäeva, pulmade vm. puhul? Miks?
5. Kas õllemeistrid jagasid/jagavad oma kunsti ka teistega või on igaühel oma nipid, mida teistele ei taheta öelda?
6. Kas oli/on eri puhkudeks tehtava õlle kanguses või muus erinevusi? Kui on, siis milliseid ja miks? Kuidas see saavutati?
7. Millised erinevused on aja jooksul tähelepandavad suhtumises õllesse ja selle joomisesse? Millest on see tingitud?

**Linnased ja muud lähteained**

1. Milliseid lähteaineid peeti/peetakse koduõlle valmistamisel parimaiks (linnaseid, linnaseekstrakti e, maltoosi, kaljapulbrit, kui­vikuid vms.). Miks?
2. Millisest viljast valmistati/valmistatakse Teie kandis linna­seid? Mille järgi hinnatakse vilja headust ja sobivust linnaste tege­miseks?
3. Kirjeldage linnaste leotamist, kasvatamist, kuivatamist, jah­vatamist ja säilitamist.
4. Kas linnaseid tehti/tehakse terve aasta jagu korraga valmis või igaks õlleteoks eraldi?
5. Kas tänapäeval on linnaste tegemisel erilisi, varem mitte ette tulnud raskusi? Milliseid?

**Humal**

1. Kas koduõllele lisati alati humalat? Kas seda tehakse ka tänapäeval? Kust saadi/saadakse humal?
2. Kui Teil on kodus tapuaed, siis kirjeldage selle eest hoolit­semist, humalakäbide korjamist, kuivatamist ja säilitamist.
3. Kirjeldage humalavee keetmist ning meskile lisamist. Kui palju seda lisati ja millest see kogus sõltus? Kas on kasutatud muid taimi õlle maitsestamiseks? Milliseid?

**Pärm**

1. Millist pärmi kasutatakse virde käitamiseks? Kust seda saadi? Kirjeldage pärmi säilitamist.
2. Kui palju pandi pärmi? Kas pärm pandi/pannakse otse tõrde või käitati/käitatakse *enne* eraldi väiksemas nõus üks osa virret?

**Nõud**

1. Kirjeldage kõiki õlletegemisel kasutatud/kasutatavaid nõu­sid, kust need on saadud, kes on valmistanud, kus neid õlletegude vahelisel ajal hoiti/hoitakse?

**Keetmine**

1. Kas teatakse või mäletatakse meski kuumutamist kuumade kivide või kuuma rauaga?
2. Kirjeldage linnaste keetmist (küpsetamist), vee keetmist, põhjakurna valmistamist, meskist virde võtmist, pärmi panemist, kääritamist ja nõusse ajamist.
3. Kirjeldage mõnest muust lähteainest (maltoos, kaljapuber) õlle valmistamist.
4. Mida peeti/peetakse hea õlle saamisel kõige olulisemaks?
5. Mis andis õllele soovitud värvuse ja milline see Teie kandis oli? Kuidas suurendati õlle kangust? Kas õllele lisati/lisatakse kan­gemat alkoholi?
6. Kui kaua lasti õllel lahtiselt ja kui kaua ankrus käia? Millal loeti õlu joomiseks kõlbulikuks? Kas on selles tänapäeval varasema ajaga võrreldes erinevusi?
7. Mida tehti õllerabaga? Kas kaljategemine oli/on Teie kandis tuntud? Kas keegi tänapäeval teeb õllerabast kalja?

**Tarvitamine**

1. Mille poolest erines/erineb koduõlle joomine vabrikuõlle joomisest (kui erineb)?
2. Kuidas üldse suhtuti/suhtutakse koduõllesse kui joogisse? Kas oli midagi, mida õllejoomisel teha ei tohtinud?
3. Kes võisid koduõlut juua? (Kas ainult mehed ja naised, ainult mehed või tohtisid seda teha ka teatavas vanuses lapsed tea­tavail juhtudel? Millal?)
4. Mida hinnati koduõlle juures kõige rohkem? Miks?

Koostanud: Tormis Jakovlev

Heiki Pärdi